Inbrekers los boodskap op yskas“Next time kip cash 4 us” lui die boodskap. Foto: Verskaf ŉ Inbreker het Dinsdagaand ŉ boodskap vir sy slagoffers op die yskas van ŉ plaasskool in Gauteng gelos. “Next time kip cash 4 us” [sic] lui die boodskap van ŉ verdagte wat deel was van ŉ onbekende aantal inbrekers wat by Laerskool Kwaggafontein in Krugersdorp ingebreek het. Konst. Lucky Matome, polisiewoordvoerder, het aan Maroela Media gesê volgens die alarmstelsel het die inbraak omstreeks 23:30 plaasgevind. “Die verdagtes het toegang tot die skoolperseel gekry deur die vurkheining te breek. Hulle het toegang tot die skoolhoof se kantoor gekry deur die dak,” het Matome gesê. Die inbrekers het die kantoor geplunder en onder meer rekenaarware, ŉ plasmatelevisie, mikrogolfoond en gereedskapskas met gereedskap gebuit. Hulle het die boodskap op die yskas in die hoof se kantoor geskryf voordat hulle gevlug het. Die Tarlton-polisie ondersoek ŉ saak van inbraak by ŉ onderneming. Niemand is nog in verband met die voorval in hegtenis geneem nie. Die polisie doen ŉ beroep op die publiek om hulle by te staan in die ondersoek. Mense met inligting oor die voorval, word versoek om konst. Portia Mashego by 011 952 0034 of 072 754 2639 te bel. Die inbraak volg kort nadat daar oor die naweek by ŉ vooraanstaande laerskool in Centurion ingebreek is, waartydens nagenoeg R800 000 se ware gesteel is. Lees meer hier.